“Wit Weduwee” gesoek deur InterpolInterpol het Donderdag ŉ rooi kennisgewing uitgereik oor die voortvlugtige Samantha Lewthwaite, die sogenaamde “Wit Weduwee”. Interpol sê die rooi kennisgewing is op versoek van die Keniaanse owerhede uitgestuur en beteken dat Lewthwaite internasionaal een van die mees gesoekte persone is. Lewthwaite word onder meer gesoek vir terreuraanvalle wat sedert 2011 in Kenia uitgevoer is. ŉ Foto van ŉ Suid-Afrikaanse paspoort met Lewthwaite se foto sowel as die naam Natalie Faye Webb is deur die Keniaanse polisie versprei. Naledi Pandor, Suid-Afrika se minister van binnelandse sake, het gister aan verslaggewers gesê die paspoort is op ŉ bedrieglike wyse bekom. “Dit is in 2011 ondersoek en oor berig. Dit is in die tyd gekanselleer nadat dit aan die lig gekom het dat dit op bedrieglike wyse bekom is.” Pandor sê daar moet verdere ondersoek gedoen word om vas te stel hoe dit verkry en uitgereik is. Die 29-jarige Lewthwaite het die bynaam “Wit Weduwee” gekry na die dood van haar man, Germaine Lindsay. Hy was een van die vier mans wat betrokke was by die bomaanvalle in Londen op 7 Julie 2005. Daar word intussen vermoed dat Lewthwaite moontlik betrokke was by die naweek se aanval op die Westgate-winkelsentrum in Nairobi, Kenya. Minstens 67 mense is in die aanval dood.